آمریکا بیرلشمیش ایالتلری پرزیدنتی دونالد ترامپ، ونزوئلا اولوسال مجلیس باشقانی خوان گوایدونو اؤلکه‌نین "گئچیجی دؤولت باشقانی" اولاراق تانیدیغینی آچیقلادی.
ترامپ، یازی‌لی بیر آچیقلاما وئره‌رک، ونزوئلاداکی سون وضعیته دایر دگرلندیرمه‌لر وئردی.
ترامپ، آچیقلاماسین‌دا،
"بوگون رسمی اولاراق ونزوئلا میللی مجلیس باشقانی خوان گوایدونو ونزوئلانین گئچیجی دؤولت باشقانی اولاراق تانیییرام. ونزوئلا خالقی طرفین‌دن سئچیله‌ن تک مشروع یؤنتیم آراجی اولان اولوسال مجلیس، نیکولاس مادورو حکومتینین ایسه مشروع اولمادیغینی اعلان ائتمک اوزره آنایاسانی حرکته گئچیردی و بئله‌لیکله آرتیق دؤولت باشقانلیغی اوتوراجاغی بوش وضعیت‌ده‌دیر" ایفاده‌لرینی ایشلتدی.
آمریکانین سیاسی و اقتصادی گوجونو ونزوئلادا دموکراسینین اوناریمی اوچون ایستیفاده ائتمه‌یه داوام ائدجگینی ایفاده ائد‌ن ترامپ، باتی اؤلکه‌لرینین لیدئرلرینه ده گوایدونو تانیمایا چاغیردی.
ترامپ، آمریکانین مادورو رهبرلیگینی اؤز ائیلملری دولاییسیلا سوروملو توتماغا داوام ائدجگینی وورغولادی.
گوایدونون اؤنجه‌کی گون پایلاشدیغی بیر آچیقلامایا ایستیناد ائد‌ن ترامپ،
"شیدت غصب‌چی‌نین سلاحیدیر، بیزیم تک دقیق آددیمیمیز ایسه اؤزگور و دموکراتیک بیر ونزوئلا اوچون بیرلیک‌ده و گوج‌لو دورماقدیر" ایفاده‌سینی ایشلتدی.
سون دؤورده سیاسی باسقینین گئتدیکجه یوکسلدیگی اؤلکه‌ده مخالیفت و اقتدار طرفدارلاری شهرین مختلیف یئرلرین‌ده گؤستری دۆزنله‌ییر.
کاراکاستا اولوسال محافظ بیرلیگینه منسوب بیر قروپ عسگر، ۲ گون اؤنجه حکومته قارشی چیخمیش و یاییملادیقلاری گؤرونتولو مئساژلا خالقا عصیان چاغریسی ائتمیشدی.
شهرین کوتیزا سمتین‌ده باش وئره‌ن حادثه سونراسی بؤلگه‌یه عملیات ائدیلمیش و عصیان‌چی ۲۷ عسگر تسلیم اولموشدو.
